เร่งพัฒนาทักษะผู้มีบัตรสวัสดิการแห่งรัฐทั่วประเทศ ฝึกฟรี มีเบี้ยเลี้ยง ก้าวผ่านความยากจน
นายพิเชษฐ์ ทองพันธ์ รองอธิบดีกรมพัฒนาฝีมือแรงงาน กล่าวว่า ปัจจุบันทุกจังหวัดเร่งดำเนินการฝึกอบรมตามโครงการพัฒนาทักษะเฉพาะของแรงงานอิสระให้แก่แรงงานผู้มีบัตรสวัสดิการแห่งรัฐ เป้าหมาย 31,500 คนทั่วประเทศ ดำเนินการไปแล้ว 12,000 คน เพื่อช่วยเหลือประชาชนที่มีรายได้น้อย มีอาชีพและมีรายได้เพิ่มขึ้น  ก้าวข้ามกับดักรายได้น้อย หรือปานกลาง โดยเน้นฝึกทักษะใน 8 กลุ่ม รวม 37 อาชีพ ได้แก่ ด้านยานยนต์ เกษตรและอาหารแปรรูป งานก่อสร้าง ทักษะดิจิทัล ไฟฟ้าและอิเล็กทรอนิกส์ ด้านท่องเที่ยวและบริการ และงานเชื่อม ซึ่งโครงการนี้มีค่าอาหารให้วันละ 120 บาท ฝึกอบรมระยะเวลา 5 วัน หลังฝึกจบจะมอบเครื่องมือทำกินมูลค่า 4,000 บาท นำไปประกอบอาชีพให้มีรายได้ เลี้ยงดูตนเองและครอบครัวได้มากขึ้น ส่วนคุณสมบัติของผู้ที่จะเข้าร่วมโครงการต้องเป็นผู้ถือบัตรสวัสดิการแห่งรัฐ ต้องเคยผ่านการฝึกอบรมพัฒนาทักษะฝีมือและปัจจุบันประกอบอาชีพอยู่ รองอธิบดีกรมพัฒนาฝีมือแรงงาน กล่าวเพิ่มเติมว่า โครงการพัฒนาทักษะเฉพาะฯ ให้แก่ผู้มีบัตรสวัสดิการแห่งรัฐครั้งนี้ จะคัดเลือกกลุ่มเป้าหมายที่สามารถต่อยอดประกอบอาชีพ เน้นคุณภาพการฝึก พร้อมติดตามการมีงานทำหลังการฝึกอบรมเสร็จสิ้น เพื่อช่วยเป็นพี่เลี้ยงให้คำแนะนำผู้ที่ผ่านการฝึกอบรมให้สามารถนำความรู้ไปประกอบอาชีพได้จริง สำหรับผู้มีบัตรบัตรสวัสดิการแห่งรัฐที่สนใจ สามารถติดต่อได้ที่สถาบันพัฒนาฝีมือแรงงาน สำนักงานพัฒนาฝีมือแรงงานทุกแห่งทั่วประเทศ หรือสอบถามเพิ่มเติมที่สายด่วนกระทรวงแรงงาน โทร.1506 กด 4